Oficiālais Vēstnesis L 343 , 13/12/1997 Lpp. 0019 - 0024



Komisijas Direktīva 97/69/ek (1997. gada 5. decembris), ar ko divdesmit trešo reizi tehnikas attīstībai pielāgo Padomes Direktīvu 67/548/EEK par normatīvo un administratīvo aktu tuvināšanu attiecībā uz bīstamu vielu klasifikāciju, iepakošanu un marķēšanu (Dokuments attiecas uz EEZ) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes Direktīvu 67/548/EEK (1967. gada 27. jūnijs) par normatīvo un administratīvo aktu tuvināšanu attiecībā uz bīstamu vielu klasifikāciju, iepakošanu un marķēšanu [1], kurā jaunākie grozījumi izdarīti ar Eiropas Parlamenta un Padomes Direktīvu 95/56/EK [2], un jo īpaši tās 28. pantu, tā kā Direktīvas 67/548/EEK I pielikumā ir ietverts bīstamu vielu saraksts kopā ar informāciju par katras vielas vai vielu grupas klasifikāciju un marķēšanu; tā kā laboratorijas pētījumi rāda, ka dažām ķīmiskajām stikla (silikātu) šķiedrām piemīt kancerogēnas īpašības; tā kā epidemioloģiskie apsekojumi rada bažas par ķīmisko stikla (silikātu) šķiedru ietekmi uz veselību; tā kā tāpēc ir jāprecizē un jāpaplašina bīstamo vielu saraksts, kas ietverts minētās direktīvas I pielikumā, pirmām kārtām tajā iekļaujot dažas ķīmiskās stikla (silikātu) šķiedras; tā kā šajā sakarā ir jāgroza I pielikuma priekšvārds, iekļaujot tajā piezīmes un datus par ķīmisko stikla (silikātu) šķiedru identificēšanu, klasifikāciju un marķēšanu; tā kā, pamatojoties uz pašreizējo zināšanu līmeni, šķiet attaisnojams, ka zināmos apstākļos dažas ķīmiskās stikla (silikātu) šķiedras netiek klasificētas kā kancerogēni; tā kā šāda rīcība jāizvērtē no jauna, ņemot vērā zinātnes un tehnikas attīstību, jo īpaši kancerogenitātes testēšanas jomā; tā kā abreviatūra "EEK" ir sastopama dažos Direktīvas 67/548/EEK I un VI pielikuma noteikumos; tā kā ar G pantu Līgumā par Eiropas Savienību vārdkopa "Eiropas Ekonomikas kopiena" ir aizstāta ar vārdkopu "Eiropas Kopiena"; tā kā tādēļ iepriekš minētajos noteikumos saīsinājums "EEK" ir jāaizstāj ar saīsinājumu "EK"; tā kā ar Direktīvu 96/56/EK ir attiecīgi grozīts Direktīvas 67/548/EEK 21. un 23. pants, un tā ļauj līdz 2000. gada 31. decembrim laist tirgū bīstamas vielas, kam ir etiķete ar "EEK numuru" un norādi "EEK marķējums"; tā kā šajā direktīvā paredzētie pasākumi ir saskaņā ar atzinumu, ko sniegusi Komiteja, kas atbild par to, kā tehnikas attīstībai pielāgot direktīvas par tehnisko šķēršļu novēršanu bīstamu vielu un preparātu tirdzniecībā, IR PIEŅĒMUSI ŠO DIREKTĪVU. 1. pants Ar šo izdara šādus grozījumus Direktīvā 67/548/EEK. 1. Direktīvas I pielikumu groza šādi. a) Priekšvārda nodaļas "Nomenklatūra" piekto daļu aizstāj ar šādu daļu: "Direktīvas 23. panta 2. punkta a) apakšpunkts paredz, ka I pielikumā iekļauto vielu marķējumā jāizmanto šajā pielikumā minētie nosaukumi. Lai atvieglotu dažu vielu identificēšanu, kvadrātiekavās par tām sniegta papildu informācija. Šī papildu informācija marķējumā nav jānorāda."; b) Priekšvārda A piezīmi aizstāj ar šādu tekstu: "A piezīme: Vielu apzīmēšanai marķējumā jāizmanto I pielikumā norādītie nosaukumi (skat. 23. panta 2. punkta a) apakšpunktu). Dažreiz I pielikumā izmanto vispārīgu apzīmējumu, piemēram, "… savienojumi"; vai "… sāļi";. Šajā gadījumā ražotājam vai jebkurai citai personai, kas šo vielu realizē, marķējumā ir jānorāda precīzs nosaukums saskaņā ar priekšvārda nodaļu "Nomenklatūra";. Piemēram, BeCl2 gadījumā: berilija hlorīds."; c) Priekšvārdu papildina ar šādu Q un R piezīmi: "Q piezīme: Viela nav klasificējama kā kancerogēns, ja tā atbilst kādam no turpmāk minētajiem nosacījumiem: - veicot īslaicīgu bioloģiskās noturības testu šķiedrām, kas garākas par 20 μm, to vidējais svērtais pussabrukšanas periods pēc inhalācijas nepārsniedz 10 dienas, vai - veicot īslaicīgu bioloģiskās noturības testu šķiedrām, kas garākas par 20 μm, to vidējais svērtais pussabrukšanas periods pēc inhalācijas nepārsniedz 40 dienas, vai - veicot atbilstīgu intraperitoneālu testu, nav novērota paaugstināta kancerogenitāte, vai - veicot piemērotu ilglaicīgu testu, pēc inhalācijas nav novērotas raksturīgās patogēnās izmaiņas vai neoplāzijas pazīmes. R piezīme: Šķiedras nav klasificējamas kā kancerogēnas, ja to vidējais gareniski svērtais ģeometriskais diametrs pēc divkāršas standartkļūdas atskaitīšanas pārsniedz 6 μm."; d) Pievieno šķirkļus, kas iekļauti šīs direktīvas pielikumā; e) Vārdkopu "EEK numurs" visur aizstāj ar vārdkopu "EK numurs". 2. Direktīvas VI pielikumu groza šādi: a) vārdkopu "EEK numurs" visur aizstāj ar vārdkopu "EK numurs"; b) vārdkopu "EEK marķējums" visur aizstāj ar vārdkopu "EK marķējums". 2. pants Piecu gadu laikā pēc šīs direktīvas stāšanās spēkā Komisija izvērtē jaunākos zinātnes atzinumus un veic Q piezīmes svītrošanu vai grozīšanu. 3. pants 1. Dalībvalstīs ne vēlāk kā līdz 1998. gada 16. decembrim stājas spēkā normatīvie un administratīvie akti, kas vajadzīgi, lai izpildītu šīs direktīvas prasības. Dalībvalstis par to tūlīt informē Komisiju. Dalībvalstīm pieņemot minētos tiesību aktus, tajos ietver atsauci uz šo direktīvu vai arī šādu atsauci pievieno to oficiālajai publikācijai. Dalībvalstis nosaka procedūru, kas jāievēro, izdarot šādas atsauces. 2. Neatkarīgi no 1. panta, dalībvalstis līdz 2000. gada 31. decembrim atļauj laist tirgū vielas, kam ir etiķetes ar vārdkopu "EEK numurs" vai norādi "EEK marķējums". 4. pants Šī direktīva stājas spēkā trešajā dienā pēc tās publicēšanas Eiropas Kopienu Oficiālajā Vēstnesī. 5. pants Šī direktīva ir adresēta dalībvalstīm. Briselē, 1997. gada 5. decembrī Komisijas vārdā — Komisijas locekle Ritt Bjerregaard [1] OV L 196, 16.8.1967., 1. lpp. [2] OV L 236, 18.9.1996., 35. lpp. -------------------------------------------------- PIELIKUMS +++++ TIFF +++++ +++++ TIFF +++++ +++++ TIFF +++++ +++++ TIFF +++++ --------------------------------------------------